b'\n_START_ARTICLE_\nBarneleker\n_START_PARAGRAPH_\nBarneleker er i utgangspunktet leker for barn. Grunnleggeren av den f\xc3\xb8rste barnehagen, Friedrich Wilhelm August Fr\xc3\xb6bel mente at man gjennom lek kommer i harmoni med verden og Gud. De eldre barnelekene omfattet b\xc3\xa5de inne-, ute- og sangleker, regler og ellinger, senere har elektronikken kommet inn som en viktig del.\n_START_SECTION_\nSkriftlig formidling\n_START_PARAGRAPH_\nDe tidligste formene for skriftlig poesi for barn var bruksdikt der man formidlet kunnskap, religion og moral p\xc3\xa5 vers. Det ble skrevet for oppdragere, prester og l\xc3\xa6rere, og som i hovedsak skulle v\xc3\xa6re til hjelp for minnet mer enn leken. I 1899 utga Bernt Andreas St\xc3\xb8ylen \xc2\xabNorske barnerim og leikar\xc2\xbb, mest kjent er antagelig Margrethe Munthe med sine \xc2\xabKom skal vi synge\xc2\xbb og \xc2\xabSaa leker vi litt! Sang- og gymnastikleker\xc2\xbb.\n_START_SECTION_\nSangleker\n_START_PARAGRAPH_\nSangleker er ofte korte rim eller vers der man dramatiserer teksten med dans eller annen bevegelse. Mange av disse sanglekene er de samme i flere land, men med lokale variasjoner, som \xc2\xabBro, bro brille\xc2\xbb. Navnene varierer ogs\xc3\xa5, ikke bare mellom de forskjellige landene, men ogs\xc3\xa5 ofte i samme land.\n_START_SECTION_\nImitasjonsleker\n_START_PARAGRAPH_\nImitasjonsleker gjenspeiler samfunnet og den lokale kulturen, derfor vil disse lekene ha store variasjoner over hele verden. Mor, far og barn er trolig en av de mest vanlige imitasjonslekene.\n_START_SECTION_\nParadishopping\n_START_PARAGRAPH_\nOpphavet til paradisleken er usikkert, men noen hevder at det kan v\xc3\xa6re relatert til kirkerommet siden det er store likhetstrekk mellom grunnplanen til katedraler og et paradis. Der leken blir en vandringen gjennom en katedral til den avsluttes ved alteret som vandring mot Guds paradis.\n_START_SECTION_\nFysiske leker\n_START_PARAGRAPH_\nAndre fysiske leker er bl.a. strikkhopping, hoppe tau, gjemsel, blindegjemsel, boksen g\xc3\xa5r, klinkekuler.'